A Köztársasági Elnök soron kívüli ülnökválasztást tűzött ki 2019. augusztus 1. és 2019. szeptember 30. napja közötti időtartamra.

Budapest Főváros VIII. kerület Józsefvárosi Önkormányzat Képviselő-testülete a Pesti Központi Kerületi Bíróságra választ 1 fő, a Be. 680. § (5) bekezdésének megfelelő képzettséggel rendelkező ülnököt.

Ülnökké választható:

A bírák jogállásáról és javadalmazásáról szóló 2011. évi CLXII. törvény (Bjt.) 212. § (1) és 220. § (1) d) pontjában rögzített általános feltétel szerint ülnöknek az a 30. évét betöltött, de 70. életévét el nem érő magyar állampolgár választható meg, aki nem áll a cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.

A büntetőeljárásról szóló 2017. évi XC. törvény (Be.) 680. § (5) bekezdésében rögzített különös feltétel szerint a fiatalkorú elleni büntetőeljárásban kizárólag  
a) pedagógus,  
b) pszichológus, vagy  
c) a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglakoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy vehet részt.

A bírósági ülnökök jogai és kötelezettségei

Jelölés:  
- A Bjt. 213. § (2) bekezdés alapján a fiatalkorúak büntető ügyeiben eljáró bíróság pedagógus ülnökeit a bíróság illetékességi területén működő alapfokú és középfokú nevelési-oktatási intézmények tantestületei, nem pedagógus ülnökeit pedig az egyesületek, a foglalkozásuk szerinti érdek-képviseleti szervek, valamint az őket a Be. 680. § (5) c) pontja szerinti munkakörben foglalkoztató, vagy korábban foglalkoztató szervezetek jelölik.

A jelölés során benyújtandó iratok:  
- jelölő nyilatkozat (fiatalkorúak ülnöke)   
- elfogadó nyilatkozat  
- 30 napnál nem régebbi erkölcsi bizonyítvány, mely igazolja azt, hogy a jelölt büntetlen előéletű és nem áll közügyektől eltiltás hatálya alatt  
- a fiatalkorúak büntetőügyeiben eljáró nem pedagógus ülnökjelöltnek igazolnia kell a Be. 680. § (5) c) pontjában foglalt feltételek meglétét (bizonyítvány)

Az iratokat **2019. szeptember 6-ig** kell a következő címre eljuttatni postán vagy személyesen:  
Budapest Főváros VIII. kerület Józsefvárosi Polgármesteri Hivatal Jegyzői Kabinet (1082 Budapest, Baross utca 63-67.)

Budapest Főváros VIII. kerület Józsefvárosi Önkormányzat Képviselő-testülete a soron következő ülésén választja meg az ülnököt, aki megválasztásáról írásbeli értesítést kap.